Ir-Regolament tal-Kummissjoni
tad-19 ta' Settembru 2003
li jemenda r-Regolament (KE) Nru 2390/1999 li jistabbilixxi l-għamla u l-kontenut tat-tagħrif dwar il-kontabilità li jrid jiġi sottomess lill-Kummissjoni bil-għan li jiġu kklerjati l-kontijiet tat-Taqsima tal-Garanziji tal-FAEGG kif ukoll għall-għanijiet ta' monitoraġġ u tbassir
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1258/1999 tas-17 ta' Mejju 1999 dwar il-finanzjament tal-politika agrikola komuni [1], u b'mod partikolari l-Artikolu 4(8) tiegħu,
Billi:
(1) L-Artikolu 2(3) tar-Regolament tal-Kummissjoni (KE) Nru 1663/95 tas-17 ta' Lulju 1995 li jistabbilixxi regoli ddettaljati sabiex jiġi applikat ir-Regolament (KEE) Nru 729/70 li jirrigwarda l-proċedura sabiex jiġu kklerjati l-kontijiet tat-Taqsima Garanziji tal-FAEGG [2], kif l-aħħar emendat bir-Regolament (KE) Nru 2023/2001 [3], jipprovdi illi l-għamla u l-kontenut tat-tagħrif dwar il-kontabbiltà riferit fl-Artikolu 4(1)(ċ) ta' dan ir-Regolament għandhom jiġu stabbiliti skond il-proċedura pprovvduta fl-Artikolu 13 tar-Regolament (KE) Nru 1258/1999.
(2) Il-għamla u l-kontenut tat-tagħrif dwar il-kontabbiltà li jridu jiġu ssottomessi lill-Kummissjoni għall-għanijiet sabiex jiġu kklerjati l-kontijiet tat-Taqsima Garanziji tal-FAEGG kif ukoll għall-għanijiet tal-monitoraġġ u tat-tbassir huma preżentement stabbiliti fir-Regolament tal-Kummissjoni (KE) Nru 2390/1999 [4], kif l-aħħar emendat bir-Regolament (KE) Nru 1884/2002 [5].
(3) Minħabba l-bidliet fin-nomenklatura ta' l-estimi finanzjarji u sabiex jinżamm ottimali u aġġornat it-trasferiment tat-tagħrif bejn l-Istati Membri u l-Kummissjoni, huwa meħtieġ illi l-Annessi mar-Regolament (KE) Nru 2390/1999 jiġu emendati mis-16 ta' Ottubru 2003.
(4) Il-miżuri pprovvduti f'dan ir-Regolament huma skond l-opinjoni tal-Kumitat tal Fond,
ADOTTAT DAN IR-REGOLAMENT'
Artikolu 1
L-Annessi I, II u III mar-Regolament (KE) Nru 2390/1999 jinbidlu bit-test fl-Annessi I, II u III ma' dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Għandu jibda japplika mis-16 ta' Ottubru 2003.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-19 ta' Settembru 2003.